Norske skiskyttere fikk skriftlig advarsel
Overfor VG påpeker sportssjef Per Arne Botnan at overtramp er av en slik art at det vil få andre følger for løperne hvis en slik hendelse gjentar seg. - Dette er noe vi jobber med internt hos oss. Noen løpere har hatt et brudd på etiske retningslinjer, og fått en skriftlig advarsel for dette. Noe mer er det nok ikke å si, skriver landslagstrener for skiskytterne, Espen Nordby Andersen, i en sms til VG. Skjedde i Pokljuka Ifølge Dagbladet fant hendelsen sted i forbindelse med verdenscuprennene i slovenske Pokljuka i mars i år. Rennene der ble avviklet mellom 6.-9.mars. I etterkant av hendelsen har det vært møter mellom ledelsen og skiskytterne. - Det er noen løpere som har fått en skriftlig advarsel. I utgangspunktet har jeg ikke noen kommentarer utover det. Vi har tatt dette opp med de det gjelder. De har fått en korreks i forhold til det de har gjort, sier sportssjef Per Arne Botnan til VG. Ledelsen i skiskytterforbundet ønsker ikke å kommentere hva de norske løperne skal ha gjort som førte til advarselen. - Jeg sier ikke noe i forhold til hva som har skjedd, men det er ikke i tråd med kontrakten vi har med løperne. Vi har tatt opp saken med de det gjelder, sier Botnan. I Pokljuka tok Norges Skiskytterforbund ut seks herreløpere og seks dameløpere. Tok tak etter rennhelgen Botnan sier det dreier seg om en skriftlig advarsel. - Er dette det groveste overtrampet du har opplevd i din tid som sjef? - Jeg vil ikke gradere overtramp,. Det som er gjort nå er ikke i tråd med de etiske retningslinjene og kjøreregler vi har, sier Botnan. - Når tok dere tak i saken? - Det har vi tatt opp i etterkant av Pokljuka-helgen, sier Botnan. VG har ikke lyktes i å komme i kontakt med de aktuelle løperne.
Flere norske skiskyttere har fått en skriftlig advarsel etter en utenomsportslig hendelse under verdenscuphelga i slovenske Pokljuka.